มันนี่ทูเดย์
คลังโชว์เพื่อนอาเซียน ศก.ไทยพุ่ง
5 เม.ย. 2556

คลังโชว์เพื่อนอาเซียน ศก.ไทยพุ่ง
นายกิตติรัตน์ ณ ระนอง รองนายกรัฐมนตรีและ รมว.คลัง กล่าวในการประชุมรัฐมนตรีว่าการกระทรวงการคลังอาเซียน) ที่ประเทศบรูไน ว่า การฟื้นตัวของเศรษฐกิจหลังจากภาวะน้ำท่วมในปลายปี 2554 มีความแข็งแกร่ง ขยายตัวได้ 6.4% ในปี 2555 ทั้งๆ ที่ได้รับผลกระทบจากการชะลอตัวลงของเศรษฐกิจโลก 
ทั้งนี้ เนื่องจากรัฐบาลได้ให้ความสำคัญกับการส่งเสริมอุปสงค์ภายในประเทศ ในช่วงของการชะลอตัวลงของเศรษฐกิจโลก จึงทำให้เศรษฐกิจไทยมีความสมดุลและสามารถเจริญเติบโตได้อย่างต่อเนื่อง โดยในช่วงที่ผ่านมา รัฐบาลได้มุ่งเน้นการส่งเสริมการบริโภคภายในประเทศ ผ่านการเพิ่มค่าจ้างขั้นต่ำเป็น 300 บาท ซึ่งเป็นการเพิ่มความสามารถในการใช้จ่ายของประชาชน และขณะนี้รัฐบาลได้ให้ความสำคัญกับการลงทุนโครงสร้างพื้นฐาน ซึ่งจะเป็นการเพิ่มศักยภาพและรักษาความยั่งยืนของการเจริญเติบโตของเศรษฐกิจไทย
สำหรับการประชุมรัฐมนตรีอาเซียน ได้ร่วมกันหารือถึงความคืบหน้าของการดำเนินงานด้านต่างๆ และการเข้าสู่ประชาคมเศรษฐกิจอาเซียนตลอดช่วงปีที่ผ่านมาและหารือเกี่ยวกับเศรษฐกิจโลกและผลต่อเศรษฐกิจของภูมิภาคอาเซียน 
ทั้งนี้ เศรษฐกิจของภูมิภาคอาเซียนมีการเติบโตที่แข็งแกร่งและขยายตัวได้ดีอย่างต่อเนื่องจากปี 2555 ที่มีอัตราการขยายตัว 5.6% ท่ามกลางความผันผวนของเศรษฐกิจโลก โดยได้รับแรงสนับสนุนจากอุปสงค์ภายในประเทศและในภูมิภาค เสถียรภาพในภาคการธนาคารและภาคธุรกิจ และพื้นฐานเศรษฐกิจที่มั่นคง ทั้งนี้ คาดว่าเศรษฐกิจของประเทศสมาชิกอาเซียนในปี 2556 จะขยายตัวในอัตรา 5.36%
ลีสซิงไอซีบีซีออกหุ้นกู้ 6.5 พันล้าน
นายองอาจ วรฉัตรธาร กรรมการผู้จัดการ บริษัท ลีสซิ่งไอซีบีซี (ไทย) เปิดเผยว่า บริษัทประสบความสำเร็จในการเสนอขายหุ้นกู้เป็นครั้งที่ 2 และประสบความสำเร็จอย่างมาก สามารถออกหุ้นกู้มูลค่ารวม 6,500 ล้านบาท ประกอบด้วยหุ้นกู้ชุดอายุ 3 ปี มูลค่า 3,200 ล้านบาท อัตราดอกเบี้ย 3.56% และชุดอายุ 4 ปี มูลค่า 3,300 ล้านบาท อัตราดอกเบี้ย 3.82% ต่อปี โดยมีธนาคารกรุงเทพและธนาคารกสิกรไทย เป็นผู้จัดการการจัดจำหน่ายหุ้นกู้ 
ทั้งนี้ บริษัทมีแผนจะนำเงินทุนไปใช้ในการขยายพอร์ตสินเชื่อเช่าซื้อ สำหรับรองรับการเติบโตทางธุรกิจของบริษัท โดยหุ้นกู้ที่บริษัทเสนอขายในครั้งนี้ ได้รับการจัดอันดับความน่าเชื่อถือที่ระดับ “AAA (tha)” จากบริษัท ฟิทช์ เรทติ้งส์ (ประเทศไทย)